Ryōgokun silta 1800-luvun alkupuolen puupiirroksessa, Shōtei Hokuju
KarttaRyōgoku
**Ryōgoku** (jap. 両国) on Tokion kaupunginosa Sumidan erillisalueella. Se sijaitsee erillisalueen lounaisosassa Sumidajoen itärannalla. Kaupunginosa sai nimensä alun perin 1600-luvulla rakennetulta Sumidajoen ylittävältä Ryōgokun sillalta, ja historiallisesti sen nimi viittasikin nykyistä laajempaan alueeseen joen molemmin puolin. Ryōgoku on ollut pitkään tunnettu sumopainin keskuksena, tosin nykyinen sumoareena Kokugikan sijaitsee Yokoamin kaupunginosan puolella Ryōgokun rautatieaseman pohjoispuolella. Alue on kuuluisa myös Sumidajoen ilotulitusfestivaalista.

Ryōgokun kaupunginosan pinta-ala on 0,34 neliökilometriä, ja se jakautuu neljään osa-alueeseen, jotka on numeroitu Ryōgoku 1-chōme–Ryōgoku 4-chōme. Niissä on yhteensä 8 570 asukasta (joulukuussa 2023). Kaupunginosan väestötiheys on siten noin 25 200 asukasta neliökilometrillä.

Historia
--------

Ryōgoku sai nimensä historialliselta Ryōgokun sillalta, joka rakennettiin Sumidajoen yli Edo-kaudella vuoden 1657 Meireki-suurpalon jälkeen. *Ryōgoku* merkitsee kirjaimellisesti ’molemmat maat’, sillä Sumidajokea pitkin kulki tuolloin Musashin ja Shimōsan provinssien välinen raja. Alueen nimenä Ryōgoku viittasi pitkään kaupunginosiin molemmin puolen jokea: Chūōn erillisalueen puolella joen länsirannalla sijaiseva Higashi-Nihonbashin kaupunginosa tunnettiin nimellä Ryōgoku vuoteen 1971 saakka. Ryōgokun sillan vierelle kehittynyt viihdekortteli, Ryōgoku hirokōji, sijaitsikin alun perin siellä. Sumidan erillisalueen puoli tunnettiin nimillä Higashi-Ryōgoku (’Itä-Ryōgoku’) tai Mukō-Ryōgoku (’Ryōgoku [joen] toisella puolella’).

Ryōgokun viihdealueelle Sumidajoen länsirannalla avattiin Edo-kaudella teehuoneita, teattereita ja kummajaisnäytöksiä. Joen itärannalle perustettiin vuorostaan Ekō-inin buddhalainen temppeli Meireki-tulipalon uhrien hautatemppeliksi. Siellä alettiin järjestää sumonäytöksiä, ja sumopainin perinne Ryōgokun alueella on jatkunut nykypäivään asti. Ensimmäinen kansallinen sumopainiareena Kokugikan rakennettiin Ryōgokuun vuonna 1909. Areenan toiminta siirtyi myöhemmin joksikin aikaa Kuramaen kaupunginosaan, kunnes uusi Kokugikan-areena valmistui Ryōgokun rautatieaseman pohjoispuolelle vuonna 1985.

* Ryōgokun silta vuonna 1935Ryōgokun silta vuonna 1935
* Ryōgokun suuri tulipalo 1881, Kobayashi KiyochikaRyōgokun suuri tulipalo 1881, Kobayashi Kiyochika
* Ryōgokun alue Tokion pommitusten jälkeenRyōgokun alue Tokion pommitusten jälkeen
* Ekō-inin buddhalainen temppeliEkō-inin buddhalainen temppeli

Liikenne
--------

Ryōgokun kaupunginosa sijaitsee vilkkaan Ryōgokun rautatieaseman eteläpuolella. Rautatieasemalla pysähtyvät JR Higashi-Nihonin Chūō–Sōbu-linjan junat. Asemalta on vaihtoyhteys Toei-metron Ryōgokun metroasemalle, joka sijaitsee kaupunginosan koilliskulmalla. Sitä käyttää Ōedo-linja.

Ryōgokun läpi kulkee itä–länsisuunnassa Chiban suuntaan johtava Japanin valtatie 14 eli Keiyō-dōro-tie. Sumidajoen rannalla ja kaupunginosan etelärajalla Tatekawa-joen yläpuolella kulkevat Tokion pääkaupunkimoottoritien haarat 6 ja 7.

Lähteet
-------

1. 1 2 3 4  日本歴史地名大系 / 百科事典マイペディア / 日本大百科全書 / ブリタニカ国際大百科事典 小項目事典 / 世界大百科事典 第２版: 両国 Kotobank. Viitattu 5.12.2023.
2. 1 2 3  日本地図 東京都 墨田区 両国２丁目 Mapion. Viitattu 5.12.2023.
3. ↑  平成27年国勢調査 東京都区市町村町丁別報告 墨田区 東京都総務局統計部.  Arkistoitu 3.11.2022. Viitattu 5.12.2023.
4. ↑  墨田区世帯人口現況12月分（PDF：15KB） Sumida City. Viitattu 5.12.2023.

Aiheesta muualla
----------------

* Kuvia tai muita tiedostoja aiheesta **Ryōgoku** Wikimedia Commonsissa

  


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| * n
* k
* m
Sumidan erillisalue |
| --- |
|  |
| Honjon alue | 
* Azumabashi
* Chitose
* Higashi-Komagata
* Honjo
* Ishiwara
* Kamezawa
* Kikukawa
* Kinshi
* Kōtōbashi
* Midori
* Mukōjima
* Narihira
* Oshiage\*
* Ryōgoku
* Taihei
* Tatekawa
* Yokoami
* Yokokawa

 | Sumidan symboli |
|  |
| Mukōjiman alue | 
* Bunka
* Higashi-Mukōjima
* Higashi-Sumida
* Kyōjima
* Oshiage\*
* Sumida
* Tachibana
* Tsutsumidōri
* Yahiro

 |
|  |
| \*osa alueesta |

 |